b'\n_START_ARTICLE_\nDavid Teniers (Jaunesnysis)\n_START_PARAGRAPH_\nDavidas Tenirsas Jaunesnysis (ol. David Teniers, 1610 m. gruod\xc5\xbeio 10 \xe2\x80\x93 1690 m. baland\xc5\xbeio 25 d.) \xe2\x80\x93 XVII a. Nyderland\xc5\xb3 baroko flamand\xc5\xb3 dailininkas. Garsus kaimo gyvenimo ir kaimi\xc5\xa1kais peiza\xc5\xbe\xc5\xb3 vaizdais.\n_START_SECTION_\nBiografija\n_START_PARAGRAPH_\nDavidas Tenirsas Jaunesnysis gim\xc4\x97 1610 m. grud\xc5\xbeio 15 d. Antverpene. Jo t\xc4\x97vas buvo bendravardis dailininkas ir paveiksl\xc5\xb3 perpardavin\xc4\x97tojas Davidas Tenirsas, pramintas Vyresniuoju. Pirmuosius mokslus, ma\xc5\xbedaug nuo 1626 m., Davidas i\xc5\xa1\xc4\x97jo t\xc4\x97vo dirbtuv\xc4\x97se. 1632 m. jis \xc4\xafstojo \xc4\xaf Antverpeno \xc5\xa0v. Luko dailinink\xc5\xb3 gildij\xc4\x85. Tap\xc4\x97 \xc4\xafvairiausiomis temomis: religin\xc4\x97mis, alegorin\xc4\x97mis, kasdienio gyvenimo, kariuomen\xc4\x97s, peiza\xc5\xbeus._NEWLINE_K\xc5\xabrybinio kelio prad\xc5\xbeioje Tenirsas buvo paveiktas Adriaen Brouwer k\xc5\xabrybos, kuris vaizdavo kaimo \xc5\xbemoni\xc5\xb3 gyvenimo scenas. Susipa\xc5\xbeino su Piterio Breigelio Vyresniojo kaimi\xc5\xa1kais vaizdais. 1637 m. ved\xc4\x97 Jano Breigelio Vyresniojo dukr\xc4\x85 An\xc4\x85, kuri su krai\xc4\x8diu atsine\xc5\xa1\xc4\x97 senelio ir t\xc4\x97vo paveiksl\xc5\xb3. Ma\xc5\xbedaug tuo metu Tenirsas nutap\xc4\x97 pirm\xc4\x85 kaimo vestuvi\xc5\xb3 temos paveiksl\xc4\x85. Pirmenyb\xc4\x97 teik\xc4\x97 scen\xc5\xb3 ir veik\xc4\x97j\xc5\xb3 vaizdavimui gamtoje, atvirame ore. Paveiksluose fiksavo valstie\xc4\x8di\xc5\xb3 \xc5\xa1ventes, gyv\xc5\xabl\xc4\x97li\xc5\xb3 prie\xc5\xbei\xc5\xabr\xc4\x85, \xc5\xbevejyb\xc4\x85 ir pana\xc5\xa1iai._NEWLINE_Po 1640 m. Tenirso palet\xc4\x97je prad\xc4\x97jo labiau dominuoti spalvos, paveikslai nebebuvo tokie monochromati\xc5\xa1ki, kaip ankstyvesn\xc4\x97s k\xc5\xabrybos. Dominavo aukso atspalvio geltona spalva, po 1650 m. prad\xc4\x97jo dominuoti m\xc4\x97lyni tonai. Vienu svarbiausi\xc5\xb3 jo darb\xc5\xb3 laikomas apie 1643 m. atliktas Antverpeno civilin\xc4\x97s sargybos gildijos grupinis portretas. 1651 m. Tenirsas persik\xc4\x97l\xc4\x97 \xc4\xaf Briusel\xc4\xaf, kur tapo Ispanijos Nyderland\xc5\xb3 gubernatoriaus erchercogo Leopoldo Vilhelmo dvaro dailininku ir erchercogo paveiksl\xc5\xb3 kolekcijos pri\xc5\xbei\xc5\xabr\xc4\x97toju. Nutap\xc4\x97 Leopoldo ir savo portretus tarp erchercogo kolekcijos paveiksl\xc5\xb3 (kurie v\xc4\x97liau buvo perkelti \xc4\xaf Vien\xc4\x85). 1651 m. erchercogo pavedimu lank\xc4\x97si Londone, kur tikriausiai mat\xc4\x97 Antonio van Deiko paveiksl\xc5\xb3. \xc5\xa0iam laikotarpiui priklauso vienas \xc5\xbeymesni\xc5\xb3 Tenirso darb\xc5\xb3 \xe2\x80\x9e\xc5\xa0v. Antano gundymai\xe2\x80\x9c (keli variantai). _NEWLINE_1656 m. mir\xc4\x97 \xc5\xbemona ir Tenirsas ved\xc4\x97 antr\xc4\x85kart \xe2\x88\x92 Isabella de Fren. 1656 m. Tenirsas per\xc4\x97jo tarnauti naujajam gubernatoriui regentui Chuanui Austrui. 1660 m. paruo\xc5\xa1\xc4\x97 pirm\xc4\x85 istorijoje erchercogo Leopoldo kolekcijos iliustruot\xc4\x85 gravi\xc5\xabromis paveiksl\xc5\xb3 katalog\xc4\x85 \xe2\x80\x9eTheatrum Pictorium\xe2\x80\x9c. 1663 m. Tenirsas prisid\xc4\x97jo prie Briuselio meno akademijos, o 1665 m. \xe2\x88\x92 prie Antverpeno akademijos \xc4\xafsteigimo. Davidas Tenirsas Jaunesnysis mir\xc4\x97 1690 m. baland\xc5\xbeio 25 d. Briuselyje. Jo bendravardis s\xc5\xabnus, pramintas Tre\xc4\x8diuoju, tapo dailininku, artimai sekusiu t\xc4\x97vo maniera. An\xc5\xabkas (Davidas Ketvirtasis) irgi tapo dailininku. Savo karjeros antroje pus\xc4\x97je Tenirsas buvo vienu \xc5\xbeymiausi\xc5\xb3 to meto Europos dailinink\xc5\xb3, tik\xc4\x97josi b\xc5\xabti pakeltas Ispanijos karaliaus Pilypo IV-ojo \xc4\xaf riterius, kaip Rubensas ir Antonis van Deikas.'